บาทเปิด 34.39 บาทต่อดอลลาร์ อ่อนค่าต่อเนื่อง
เงินบาทเปิดตลาด 34.39 บาทต่อดอลลาร์ แนวโน้มอ่อนค่าต่อเนื่อง ให้กรอบ 34.30 - 34.50 บาทต่อดอลลาร์จับตาประชุม ธนาคารกลางญี่ปุ่น
28 เม.ย. 2565

เมื่อวันที่ 28 เม.ย. 65 นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 34.39 บาท/ดอลลาร์ อ่อนค่าต่อจากเย็นวานนี้ที่ปิดตลาดที่ระดับ 34.33 บาท/ดอลลาร์วันนี้คาดว่าเงินบาทยังคงมีแนวโน้มอ่อนค่าต่อเนื่อง เนื่องจากทิศทางของดอลลาร์สหรัฐยังคงแข็งค่าเมื่อเทียบกับสกุลเงินอื่นๆซึ่งตลาดยังคงปิดรับความเสี่ยง อันเนื่องจากความกังวลในหลายด้าน เช่น การประกาศล็อกดาวน์ของจีนจากการระบาดโควิด, ความกังวลต่อธนาคารกลางสหรัฐ (เฟด) ในการเร่งปรับขึ้นอัตราดอกเบี้ย รวมทั้งในยุโรปกังวลกรณีที่รัสเซียจะไม่ส่งแก๊สให้กับโปแลนด์ เป็นต้น ซึ่งทำให้เงินยูโรอ่อนค่าลงเมื่อเทียบกับดอลลาร์สหรัฐเช่นกันอย่างไรก็ดี วันนี้ตลาดจับตาการประชุมธนาคารกลางญี่ปุ่น โดยติดตามว่าจะมีการปรับทิศทางนโยบายการเงินอย่างไร เนื่องจากช่วงที่ผ่านมาเงินเยนอ่อนค่าไปค่อนข้างเร็วนักบริหารเงิน คาดว่า วันนี้เงินบาทจะเคลื่อนไหวในกรอบ 34.30 - 34.50 บาท/ดอลลาร์